വിശ്രമജീവിതത്തിനിടയില് മണ്ണിനോടു പൊരുതി വിജയഗാഥ രചിച്ച് വൈദികര് രാജേഷ് ചേര്ത്തലചേര്ത്തല: വൈദികവിശ്രമജീവിതത്തിനിടയില് പ്രായം തളര്ത്തുന്ന അവശതകളൊന്നും വകവയ്ക്കാതെ മണ്ണിനോടു പടപൊരുതി കൃഷിയില് വിജയഗാഥ രചിക്കുകയാണ് ഫാ. ഗാസ്പര് കോയില്പറമ്ബിലും, ഫാ. തമ്ബി കല്ലുപുരയ്ക്കലും. ആലപ്പുഴ രൂപതയുടെ കീഴിലുള്ള മായിത്തറ പതിനൊന്നാംമൈല് എസ്എച്ച് സെമിനാരി കാമ്ബസിലെ വൈദിക മന്ദിരത്തില് ചെന്നാല് ഒരു കൃഷിയിടത്തിലേക്കാണോ വന്നതെന്ന തോന്നലായിരിക്കും ആദ്യം. വാഴ, കപ്പ, ചേമ്ബ്, പൈനാപ്പിള്, മാവ്, കശുമാവ് തുടങ്ങിയ വിവിധ കൃഷികളാല് സമ്ബന്നമാണിവിടം. ദൈവദാസരായി വിവിധ ഇടവകകളില് സ്തുത്യര്ഹമായി സേവനം അനുഷ്ഠിച്ചിട്ടുള്ള വൈദികര് മണ്വെട്ടിയും തൂമ്ബയും വെട്ടുകത്തിയുമായി മണ്ണിനെ പരിപാലിച്ചു നേടുന്ന നേട്ടങ്ങള് പലതാണെന്ന് വൈദികര് തന്നെ പറഞ്ഞു. കീടനാശിനി ചേര്ക്കാത്ത ശുദ്ധമായ വിളകളോടൊപ്പം കൃഷിയിലൂടെ മനസിനു ലഭിക്കുന്ന സന്തോഷം വളരെയേറെയാണെന്ന് അവരുടെ മുഖത്തുതന്നെ വ്യക്തം.57 വര്ഷത്തോളം വൈദികനായി വിവിധ ഇടവകകളില് സേവനം അനുഷ്ടിച്ചിട്ടുള്ള ഫാ. ഗാസ്പര് കോയില്പറമ്ബില് മുന്കൈ എടുത്താണ് ഇവിടം കൃഷിയിടമാക്കിയത്. മൂന്നുവര്ഷമായി അദ്ദേഹം മന്ദിരത്തിലുണ്ട്. തമ്ബിയച്ചനെന്നു വിശ്വാസികള് സ്നേഹപൂര്വം വിളിക്കുന്ന ഫാ. തമ്ബി കല്ലുപുരയ്ക്കല് 52 വര്ഷത്തോളം വിവിധ ഇടവകകളില് സേവനം അനുഷ്ഠിച്ചതിനുശേഷം ഒന്നരവര്ഷം മുമ്ബാണ് മന്ദിരത്തിലെത്തിയത്. ഇവരുടെ മേല്നോട്ടത്തിലാണ് മന്ദിരത്തിലെ കൃഷികളെല്ലാം.വൈദിക മന്ദിരത്തിലെ ചാപ്പലില് രാവിലെയുള്ള കുര്ബാനയ്ക്കുശേഷമാണ് കൃഷിയിടത്തിലേക്ക് വൈദികര് ഇറങ്ങുക. മണ്ണുപരിപാലിക്കുക, വളം ചേര്ക്കുക, നനയ്ക്കുക, തടം ഇടുക, കളകളും ഉപദ്രവകാരികളായ കീടങ്ങളേയും നശിപ്പിക്കുക തുടങ്ങി എല്ലാം വൈദികരാണ് ചെയ്യുന്നത്. ഒന്നരയേക്കറോളം വരുന്ന കൃഷിയിടത്തില് നൂറോളം വാഴകള്, കപ്പ, ചേമ്ബ്, പൈനാപ്പിള്, മാവ്, കശുമാവ് തുടങ്ങി നിരവധി കാര്ഷികവിളകളുണ്ട്. രാവിലെ കൃഷിയിടത്തേക്ക് ഇറങ്ങുമ്ബോള് മനസിന് വളരെ ഊര്ജവും സന്തോഷമാണ് ലഭിക്കുന്നതെന്നു പറഞ്ഞ വൈദികര് വ്യായാമവും കൂടിയായി ഇതിനെ കാണുന്നു. ദിവസവും രാവിലെയും വൈകുന്നേരവും രണ്ടുനേരം കൃഷിയിടത്തിലെത്തും. മന്ദിരത്തിലെ സ്വന്തം ആവശ്യത്തിനും സമീപമുള്ള സെമിനാരിയിലും മറ്റുമായി വിളവെടുത്ത ഉത്പന്നങ്ങള് പങ്കുവയ്ക്കുന്നു. പോഷകഗുണമുള്ള ചേമ്ബിന്റെ തണ്ടും വാഴപ്പിണ്ടിയും, വാഴകൂമ്ബുമെല്ലാം ഇവിടുത്തെ അടുക്കളയിലെ സ്ഥിരം വിഭവങ്ങളാണ്.വിശ്രമജീവിതമാണെങ്കിലും ഇപ്പോഴും കര്മനിരതരാണ് മന്ദിരത്തിലെ വൈദികര്. ചാപ്പലിലെ രാവിലെയുള്ള കുര്ബാനയ്ക്ക് എല്ലാ വൈദികരും ഒന്നിച്ചാണ് പങ്കെടുക്കുക. വിവിധ ഇടവകകളില് നിന്നും കുര്ബാനയ്ക്കും മറ്റ് ആവശ്യങ്ങളെല്ലാം അറിയിച്ച് ആളുകള് വരാറുണ്ട്. ദൈവനിയോഗമായി അതിനെ സ്വീകരിച്ച് അവിടെയെത്തും. പ്രീസ്റ്റ് പ്രൗഡ് ഓഫ് ആലപ്പി പിപിഎ എന്നുവിളിക്കുന്ന മായിത്തറ എസ്എച്ച് സെമിനാരി കാമ്ബസിലെ വൈദിക മന്ദിരത്തില് ഇപ്പോഴുള്ളത് ആലപ്പുഴ രൂപതയിലെ പ്രമുഖരായവരാണ്. ആലപ്പുഴ രൂപതയുടെ പ്രിയങ്കരനായ ബിഷപ് ഡോ. സ്റ്റീഫന് അത്തിപ്പൊഴിയില്, പ്രമുഖ വൈദികരായ ഫാ. സ്റ്റീഫന് പഴമ്ബാശേരില്, ഫാ.ഗാസ്പര് കോയിപ്പറമ്ബില്, ഫാ.തമ്ബി കല്ലുപുരയ്ക്കല്, ഫാ. മാത്യു നെറോണ തുടങ്ങിയവര് ഇവിടെയുണ്ട്. ഇവരെ ശുശ്രൂഷിക്കാനും പരിചരിക്കാനുമായി പ്രത്യേകം ആളുകളെയും രൂപത ചുമതലപ്പെടുത്തിയിട്ടുണ്ട്.